Projektas XIVP-4039(2)

LIETUVOS RESPUBLIKOS

STATYBOS INŽINIERIŲ KONFEDERACIJOS

Į S T A T Y M A S

2024 m. d. Nr.

Vilnius

PIRMASIS SKIRSNIS
BENDROSIOS NUOSTATOS

1 straipsnis. Įstatymo paskirtis, taikymas ir tikslas

1. Šis įstatymas nustato Lietuvos statybos inžinierių konfederacijos (toliau – Konfederacija) steigimą, funkcijas, veiklą ir valdymą.

2. Šio įstatymo tikslas – reglamentuoti statybos inžinierių profesijos savireguliacijos procesus, sukuriant savivaldos sistemą, kartu įgyvendinančią ir pavestas viešojo administravimo funkcijas, apibrėžti profesinės savivaldos subjekto teises ir įgaliojimus, užtikrinant gausesnį profesinę veiklą vykdančių subjektų įtraukimą į jiems aktualių profesinių ir etikos klausimų sprendimą.

3. Konfederacijos steigimui, veiklai ir valdymui Lietuvos Respublikos asociacijų įstatymas taikomas tiek, kiek šis įstatymas nenustato kitaip.

2 straipsnis. Konfederacijos teisinis statusas ir veiklos pagrindai

1. Konfederacija – ribotos civilinės atsakomybės viešasis juridinis asmuo, vienijantis statybos inžinierius ir įgyvendinantis statybos inžinierių profesinę savivaldą. Konfederacijos, kaip juridinio asmens, teisinė forma yra asociacija.

2. Konfederacija savo veikloje vadovaujasi šiuo įstatymu, Lietuvos Respublikos asociacijų įstatymu, kiek šis įstatymas nenustato kitaip, ir Konfederacijos įstatais.

ANTRASIS SKIRSNIS
KONFEDERACIJOS VEIKLA

3 straipsnis. Konfederacijos steigimo tikslas, funkcijos ir teisės

1. Konfederacijos steigimo tikslas – užtikrinti statybos techninės veiklos skaidrumą ir kokybę, vykdyti statybos dalyvių profesinių kvalifikacijų suteikimą, atlikti statybos inžinierių atestavimą statybos įstatyme nustatyta tvarka, įvertinti ir patvirtinti neformaliąsias statybos sektoriui svarbias kompetencijas, vykdyti profesinių kvalifikacijų ir kompetencijų tobulinimą ir ugdymą, profesinės etikos standartų laikymosi kontrolę, profesinės veiklos stebėseną, atstovauti savo narius santykiuose su valstybės ir savivaldybių institucijomis, kitais juridiniais ir fiziniais asmenimis, nacionaliniu bei tarptautiniu lygiu, dalyvauti ekspertu teismuose ir kitose institucijose statybos inžinierių profesinės veiklos klausimais, tenkinti ir ginti su statybos technine veikla susijusius viešuosius interesus, teikti profesinio informavimo ir konsultavimo paslaugas, spręsti kitus susijusius klausimus.

2. Konfederacija vykdo šias funkcijas:

1) suteikia statybos inžinierių profesines kvalifikacijas;

2) Lietuvos Respublikos statybos įstatyme nustatyta tvarka atestuoja statybos inžinierius;

3) įvertina ir patvirtina neformaliąsias statybos pagrindinių sričių techninei veiklai svarbias kompetencijas;

4) vykdo statybos inžinierių užsienio valstybėje turimos teisės pripažinimą; atlieka kompetentingos institucijos funkcijas, nustatytas Lietuvos Respublikos reglamentuojamų profesinių kvalifikacijų pripažinimo įstatyme dėl užsienyje įgytos statybos inžinieriaus profesinės kvalifikacijos pripažinimo, kitas įstatymuose numatytas funkcijas, dalyvauja sprendžiant klausimus, susijusius su leidimu verstis statybos inžinieriaus profesine veikla ar laikinai ir (ar) kartais teikti statybos inžinieriaus paslaugas Lietuvoje;

5) Vyriausybės įgaliotai įstaigai automatizuotu būdu teikia informaciją apie asmenis, kuriems suteikta statybos inžinieriaus profesinė kvalifikacija ir (ar) įvertintos ir patvirtintos kompetencijos, būtinos vadovauti statybos pagrindinių sričių techninei veiklai, taip pat apie užsienio valstybių piliečius, kuriems suteikta teisė verstis statybos inžinieriaus profesine veikla ir laikinai ar kartais teikti statybos inžinieriaus paslaugas Lietuvoje;

6) profesinės etikos kodekse nustato statybos inžinierių ir kitų statybos pagrindinių sričių techninei veiklai vadovaujančių asmenų profesinės etikos taisykles ir prižiūri, kaip statybos inžinieriai ir kiti statybos techninės veiklos pagrindinėms sritims vadovaujantys asmenys laikosi Profesinės etikos kodekse nustatytų profesinės etikos taisyklių;

7) vykdo statybos techninės veiklos stebėseną;

8) organizuoja ir vykdo statybos inžinierių ir kitų statybos dalyvių kvalifikacijos tobulinimą;

9) vykdo profesinį orientavimą ir rūpinasi statybos inžinieriaus profesijos prestižu bei jos populiarinimu;

10) teikia profesinio informavimo ir konsultavimo paslaugas;

11) dalyvauja rengiant teisės aktų, reglamentuojančių statybos techninę veiklą, projektus;

12) atlieka kitas teisės aktų nustatytas funkcijas.

3. Konfederacija turi šias teises:

1) atstovauti savo narių profesiniams interesams ir juos ginti;

2) teikti pasiūlymus dėl galiojančių teisės aktų keitimo;

3) dalyvauti sprendžiant statybos inžinierių ir kitų statybos dalyvių – fizinių asmenų – formaliojo ir neformaliojo švietimo klausimus;

4) statybos techninės veiklos stebėsenos vykdymui gauti iš valstybės registrų ir duomenų bazių šiuos duomenis:

a) iš Valstybinio socialinio fondo – fizinio asmens darboviečių pavadinimus, darbo funkcijų apibūdinimus ar aprašymus arba darbo (pareigybės arba pareigų, profesijos, specialybės) pavadinimus, darbo sutarties pradžią ir pabaigą;

b) iš Neveiksnių ir ribotai veiksnių asmenų registro – fizinio asmens civilinio veiksnumo apribojimus ar neveiksnumo pripažinimą;

c) iš Mokesčių mokėtojų registro – fizinio asmens vykdomos individualios veiklos pradžią ir pabaigą, individualią veiklą suteikiančio teisę vykdyti dokumento numerį;

d) iš Mokesčių mokėtojų registro – asmens turimus įsipareigojimus, susijusius su mokesčių, įskaitant socialinio draudimo įmokas, mokėjimu;

e) iš Gyventojų registro – pagal fizinio asmens vardą pavardę ir asmens kodą – mirties datą.

5) dalyvauti sprendžiant statybos techninės veiklos gerinimo klausimus;

6) organizuoti visuomenės švietimą statybos techninės veiklos srityse;

7) bendradarbiauti su valstybės, savivaldos institucijomis, kūrybinėmis, profesinėmis ir kitomis šalies bei užsienio organizacijomis;

8) nagrinėti statybos proceso dalyvių – fizinių asmenų – tarpusavio nesutarimus dėl profesinės etikos;

9) savo funkcijoms atlikti samdyti ekspertus, sudaryti laikinas darbo grupes, komisijas, kitus organus;

10) verstis įstatymų nedraudžiama ūkine komercine veikla, kuri yra neatsiejamai susijusi su Konfederacijos veiklos tikslais;

11) steigti filialus ir atstovybes Lietuvos Respublikoje ir kitose valstybėse. Konfederacijos filialų ar atstovybių funkcijos ir uždaviniai nustatomi Konfederacijos įstatuose;

12) dalyvauti ekspertu teismuose ir kitose institucijose spendžiant statybos inžinierių ir kitų fizinių asmenų, vadovaujančių statybos pagrindinių sričių techninei veiklai, profesinės veiklos klausimus;

13) teikti savo nariams teisines paslaugas, atstovauti jiems santykiuose su valstybės ir savivaldos institucijomis, kitais juridiniais ir fiziniais asmenimis;

14) atstovauti savo nariams, kai įgyvendinamos jų autorių teisės ir jos ginamos;

15) ginčo atveju organizuoti savo narių sutaikinimo (mediacijos) procedūras;

16) įgyvendinti kitas Konfederacijos įstatuose numatytas teises.

4 straipsnis. Statybos inžinierių profesinės kvalifikacijos suteikimas

1. Statybos inžinieriams gali būti suteikiamos šios profesinės kvalifikacijos: Jaunesniojo statybos inžinieriaus, Statybos inžinieriaus ir Vyriausio statybos inžinieriaus.

2. Statybos inžinieriaus profesinės kvalifikacijos suteikimas vykdomas pagal Konfederacijos prezidiumo patvirtintą Statybos inžinieriaus profesinės kvalifikacijos suteikimo tvarkos aprašą, parengtą pagal Statybos sektoriaus profesinį standartą PSF01, patvirtintą Kvalifikacijų ir profesinio mokymo plėtros centro direktoriaus 2019 m. liepos 12 d. įsakymu Nr. V1-140.

5 straipsnis. Statybos inžinierių atestavimas

1. Kvalifikacinius reikalavimus asmenims, siekiantiems vadovauti statybos pagrindinių sričių techninėms veikloms, nustato Lietuvos Respublikos statybos įstatymas.

2. Asmenų kompetencijos, būtinos vadovauti statybos pagrindinių sričių techninėms veikloms, įvertinamos ir patvirtinamos Lietuvos Respublikos statybos įstatymo nustatyta tvarka vykdant statybos inžinierių atestavimą.

6 straipsnis. Statybos inžinierių užsienio valstybėje turimos teisės pripažinimas

1. Europos Sąjungos valstybių narių piliečių, Europos ekonominės erdvės valstybių piliečių, Šveicarijos Konfederacijos piliečių ir trečiųjų valstybių piliečių statybos inžinieriaus profesinės kvalifikacijos, įgytos Europos Sąjungos, Europos ekonominės erdvės valstybėse, Šveicarijos Konfederacijoje ir trečiosiose valstybėse, siekiančių dirbti pagal reglamentuojamą statybos inžinieriaus profesiją Lietuvos Respublikoje, pripažinimo tvarką, vadovaudamasis Lietuvos Respublikos statybos įstatymu, Lietuvos Respublikos reglamentuojamų profesinių kvalifikacijų pripažinimo įstatymu ir šiuo įstatymu, nustato aplinkos ministras.

TREČIAS SKIRSNIS
KONFEDERACIJOS NARIAI

7 straipsnis. Konfederacijos nariai, jų teisės ir pareigos

1. Konfederacijoje yra tokie nariai:

1) tikrieji nariai – pagal Lietuvos Respublikos asociacijų įstatymą įsteigti ribotos civilinės atsakomybės viešieji juridiniai asmenys, turintys narių – fizinių asmenų, veikiančių statybos techninės veiklos srityse. Tikrieji nariai yra Konfederacijos dalyviai, kaip tai numatyta Lietuvos Respublikos civilinio kodekso 2.45 straipsnyje;

2) asocijuoti nariai – fiziniai asmenys, tikrųjų Konfederacijos narių dalyviai (nariai).

2. Konfederacijos nariai turi teisę:

1) dalyvauti Konfederacijos veikloje, teikti pastabas ir pasiūlymus dėl Konfederacijos veiklos;

2) rinkti ir būti išrinkti į Konfederacijos organus;

3) naudotis Konfederacijos teisinėmis ir kitomis paslaugomis;

4) gauti informaciją apie Konfederacijos veiklą;

5) remti Konfederaciją turtinėmis, organizacinėmis bei intelektualinėmis priemonėmis;

6) apskųsti teismui Konfederacijos valdymo ir kitų organų sprendimus;

7) sustabdyti ir atnaujinti narystę Konfederacijoje;

8) įgyvendinti kitas Konfederacijos įstatuose numatytas teises.

3. Visi Konfederacijos asocijuoti ir tikrieji nariai, dalyvaudami Konfederacijos veikloje, turi lygias teises.

4. Konfederacijos narys privalo:

1) laikytis Konfederacijos įstatų, profesinės etikos kodekso nuostatų;

2) Konfederacijos įstatuose nustatyta tvarka mokėti nario mokestį ir kitus įnašus, dėl kurių sutariama Konfederacijos įstatų nustatyta tvarka;

3) vykdyti privalomus Konfederacijos valdymo ar kitų organų sprendimus;

4) teikti informaciją apie dalyvavimą Konfederacijos ar asmeninėje profesinėje veikloje, kaip numatyta Konfederacijos įstatuose;

5) Konfederacijos Prezidiumo nustatyta tvarka deklaruoti interesus ir nusišalinti, jeigu dalyvaujant Konfederacijos organų veikloje gali kilti interesų konfliktas, kai:

a) sprendžiami klausimai, susiję su paties nario vykdoma veikla;

b) sprendžiami klausimai, susiję su asmeniu, su kuriuo narys susijęs šeimos, artimos giminystės ir (ar) verslo ryšiais, susijusiais su jo privačiais interesais – jo (ar jam artimo asmens, kuris suprantamas taip, kaip tai apibrėžta Lietuvos Respublikos viešųjų ir privačių interesų derinimo įstatyme) suinteresuotumu asmenine turtine nauda;

c) pareiga nusišalinti yra nustatyta kituose įstatymuose;

6) vykdyti kitas pareigas, kurias nustato Konfederacijos įstatai.

8 straipsnis. Narystės Konfederacijoje pradžios, sustabdymo, atnaujinimo ir
pasibaigimo pagrindai

1. Tikruoju Konfederacijos nariu tampama įgyvendinus šiuos reikalavimus:

1) pateikus Konfederacijai visuotinio susirinkimo nustatytos formos prašymą ir juridinio asmens valdymo organo sprendimą tapti Konfederacijos nariu;

2) įsipareigojus laikytis Konfederacijos įstatų ir įgyvendinti profesinės etikos kodekso nuostatas;

3) pateikus juridinio asmens narių sąrašą, iš kurio matyti, kad juridinis asmuo atitinka 7 straipsnio 1. dalies 1 punkto reikalavimus. Konfederacijos tikrasis narys šį sąrašą turi tikslinti ne rečiau kaip kartą per metus;

4) visuotiniam Konfederacijos tikrųjų narių susirinkimui priėmus sprendimą dėl naujo tikrojo Konfederacijos nario priėmimo;

5) sumokėjus Konfederacijos visuotinio tikrųjų Konfederacijos narių susirinkimo nustatyto dydžio stojamąjį įnašą, taip pat įsipareigojus mokėti visuotinio Konfederacijos tikrųjų narių susirinkimo nustatyto dydžio tikrųjų narių mokestį.

2. Šio straipsnio 1 dalies reikalavimai netaikomi juridiniams asmenims, kurie Konfederacijos tikraisiais nariais tampa pagal šio įstatymo 23 straipsnio 3 dalies nuostatas.

3. Asocijuotu Konfederacijos nariu tampama tapus bent vieno Konfederacijos tikrojo nario dalyviu (nariu), sumokėjus Konfederacijos kongreso nustatyto dydžio stojimo mokestį, taip pat įsipareigojus mokėti Konfederacijos kongreso nustatyto dydžio narystės, narystės Konfederacijoje sustabdymo ir atnaujinimo administravimo mokesčius. Konfederacijos tikrajam nariui pateikus Konfederacijai informaciją apie asmenis, esančius to Konfederacijos tikrojo nario dalyviais (nariais) ir atitinkančius šio įstatymo bei Konfederacijos įstatų asocijuotiems nariams keliamus reikalavimus, šie asmenys Konfederacijos įstatuose nustatyta tvarka įtraukiami į Konfederacijos asocijuotų narių sąrašą.

4. Fizinis asmuo, kuriam suteikta Statybos inžinieriaus viena iš profesinių kvalifikacijų ir/arba įvertinta ir patvirtinta viena iš kompetencijų, būtinų vadovauti statybos pagrindinių sričių techninėms veikloms, privalo tapti bent vieno Konfederacijos tikrojo nario dalyviu (nariu) ir atitinkamai Konfederacijos asocijuotu nariu.

5. Tapimo asocijuotu Konfederacijos nariu, narystės sustabdymo ir pašalinimo iš Konfederacijos narių momentu laikomas atitinkamai įrašymo į Konfederacijos narių sąrašą, narystės sustabdymo įrašymas ir išbraukimo iš Konfederacijos narių sąrašo momentas.

6. Konfederacijos asocijuotas narys, kuriam pagal šio skirsnio 4 dalį narystė Konfederacijoje ir jos tikrajame naryje yra privaloma, laikinai nevadovaujantis statybos pagrindinių sričių techninėms veikloms (nesiverčiantis tokia veikla), turi teisę sustabdyti narystę Konfederacijoje. Konfederacijos narys, norintis sustabdyti narystę, privalo:

1) pateikti Konfederacijos nariui, kurio dalyviu (nariu) jis yra, nustatytos formos prašymą dėl narystės šiame naryje ir Konfederacijoje sustabdymo;

2) sumokėti nustatyto dydžio narystės sustabdymo administravimo mokestį, jei toks yra nustatytas, ir sumokėti nario mokestį, jei šio dar nėra sumokėjęs.

7. Narystės sustabdymo laikotarpiu statybos inžinierius neturi teisės vadovauti statybos techninės veiklos pagrindinėms sritims (verstis tokia veikla), kurioms būtina suteikta kvalifikacija arba patvirtinta kompetencija.

8. Konfederacijos asocijuotas narys, norintis atnaujinti narystę (tuo pačiu ir teisę vadovauti statybos techninės veiklos pagrindinėms sritims (verstis tokia veikla), privalo:

1) pateikti Konfederacijos nariui, kurio dalyviu (nariu) jis yra, nustatytos formos prašymą dėl narystės atnaujinimo;

2) sumokėti nustatyto dydžio narystės atnaujinimo administravimo mokestį, jei toks yra nustatytas;

3) pateikti kvalifikacijos tobulinimo dokumentus Konfederacijos nustatyta tvarka.

9. Tikrojo nario narystė Konfederacijoje pasibaigia Konfederacijos visuotiniam susirinkimui priėmus sprendimą:

1) jei nario veikla neatitinka Konfederacijos tikslų ir uždavinių;

2) jei narys nevykdo Konfederacijai prisiimtų įsipareigojimų;

3) jei narys neįgyvendina profesinės etikos kodekso nuostatų;

4) jei narys nesilaiko Konfederacijos kolegialių organų priimtų nutarimų;

5) Konfederacijos nario prašymu;

6) kitais šiame įstatyme numatytais atvejais.

10. Asocijuoto nario narystė Konfederacijoje pasibaigia Konfederacijos kongreso nustatyta tvarka:

1) jei narys nevyko Konfederacijai prisiimtų įsipareigojimų;

2) jei narys šiurkščiai pažeidė profesinės etikos kodeksą;

3) jei narys nesilaiko Konfederacijos kolegialių organų priimtų nutarimų;

4) jeigu narys nustoja būti bent vieno Konfederacijos tikrojo nario dalyviu;

5) kai Konfederacijos narys miršta;

6) Konfederacijos asocijuoto nario prašymu;

7) kitais šiame įstatyme numatytais atvejais.

11. Kai juridinis asmuo, esantis tikruoju Konfederacijos nariu, įstatymų nustatyta tvarka reorganizuojamas ar pertvarkomas, buvusio nario teises ir pareigas įstatymų nustatyta tvarka perėmęs juridinis asmuo tampa Konfederacijos nariu be atskiro visuotinio tikrųjų Konfederacijos narių susirinkimo sprendimo. Narystės Konfederacijoje perdavimas kitais būdais negalimas.

KETVIRTASIS SKIRSNIS
KONFEDERACIJOS ĮSTATAI

9 straipsnis. Konfederacijos įstatai

1. Konfederacijos įstatai yra steigimo dokumentas, kuriuo Konfederacija vadovaujasi savo veikloje.

2. Konfederacijos įstatuose turi būti nurodyta:

1) Konfederacijos pavadinimas;

2) teisinė forma;

3) Konfederacijos buveinė (adresas);

4) veiklos tikslai ir uždaviniai;

5) Konfederacijos tikrųjų ir asocijuotų narių teisės ir pareigos;

6) Konfederacijos visuotinio tikrųjų narių susirinkimo ir kongreso sušaukimo tvarka;

7) Konfederacijos visuotinio tikrųjų narių susirinkimo ir kongreso sprendimų priėmimo tvarka;

8) Konfederacijos valdymo struktūra, Konfederacijos organų kompetencijos, laikotarpis, kuriam jie sudaromi, jų sudarymo ir atšaukimo, sprendimų priėmimo tvarka;

9) profesinės etikos kodekso priėmimo ir keitimo tvarka;

10) Konfederacijos filialų ir atstovybių funkcijos ir uždaviniai, jų steigimo bei jų veiklos nutraukimo tvarka;

11) statybos inžinierių profesinės kvalifikacijos suteikimo, kompetencijų, būtinų vadovauti statybos pagrindinių sričių techninei veiklai, įvertinimo ir patvirtinimo, statybos inžinierių užsienio valstybėje turimos teisės pripažinimo tvarka;

12) ekspertinių išvadų statybos inžinierių ir kitų asmenų, vadovaujančių statybos pagrindinių sričių techninei veiklai, profesinės veiklos ir profesinės etikos klausimais rengimo, nagrinėjimo, priėmimo ir teikimo tvarka;

13) drausmės bylų dėl profesinės etikos kodekso pažeidimų nagrinėjimo tvarka;

14) Konfederacijos tikrųjų ir asocijuotų narių nario mokesčio mokėjimo tvarka;

15) Konfederacijos lėšų naudojimo bei Konfederacijos veiklos kontrolės tvarka;

16) dokumentų ir kitos informacijos apie Konfederacijos veiklą pateikimo tikriesiems ir asocijuotiems nariams tvarka;

17) informacijos apie Konfederacijos veiklą pateikimo visuomenei tvarka, leidinys, kuriame skelbiama vieša informacija;

18) Konfederacijos įstatų keitimo tvarka.

3. Konfederacijos įstatuose gali būti ir kitų įstatymams neprieštaraujančių nuostatų.

PENKTASIS SKIRSNIS
KONFEDERACIJOS ORGANAI

10 straipsnis. Konfederacijos organai

1. Konfederacijos organai yra:

1) visuotinis tikrųjų narių susirinkimas;

2) kongresas;

3) prezidiumas;

4) Konfederacijos prezidentas;

5) Konfederacijos direktorius;

6) profesinės etikos komisija;

7) revizijos komisija;

8) statybos inžinierių profesinės kvalifikacijos suteikimo ir kompetencijų, būtinų vadovauti statybos pagrindinių sričių techninei veiklai, patvirtinimo komisijos.

2. Konfederacijos įstatuose gali būti numatyti ir kiti Konfederacijos organai, veikiantys pagal Konfederacijos organo, kurio sprendimu jie sudaryti, patvirtintus veiklos nuostatus. Už dalyvavimą Konfederacijos organų darbe apmokama iš lėšų, nurodytų šio įstatymo 21 straipsnyje.

11 straipsnis. Visuotinis Konfederacijos tikrųjų narių susirinkimas

1. Visuotinis Konfederacijos tikrųjų narių susirinkimas yra aukščiausiasis Konfederacijos organas.

2. Visuotinis Konfederacijos tikrųjų narių susirinkimas turi teisę:

1) keisti Konfederacijos įstatus;

2) priimti sprendimus dėl tikrųjų narių priėmimo į Konfederaciją ir pašalinimo iš jos;

3) nustatyti Konfederacijos tikrųjų narių stojamųjų įnašų ir mokesčių dydį, jų mokėjimo tvarką;

4) nustatyti Konfederacijos tikrųjų narių ar Konfederacijos vardu veikiančių kitų juridinių asmenų įgaliojimus, pareigas ir teises vykdyti statybos inžinierių profesinės kvalifikacijos suteikimo, kompetencijų, būtinų vadovauti statybos pagrindinių sričių techninei veiklai, įvertinimo ir patvirtinimo, statybos inžinierių užsienio valstybėje jų turimos teisės pripažinimo, statybos proceso dalyvių kvalifikacijos tobulinimo veiklą;

5) tvirtinti metinę finansinę atskaitomybę;

6) įstatymų leidėjui teikti pasiūlymus dėl Konfederacijos pertvarkymo ar veiklos pabaigos (reorganizavimo ar likvidavimo);

7) nustatyti Konfederacijos prezidiumo narių atlyginimo dydžius, jeigu nusprendžiama juos mokėti;

8) spręsti kitus Lietuvos Respublikos asociacijų įstatyme ar šiame įstatyme numatytus klausimus, jei pagal šį įstatymą tai nepriskirta Konfederacijos kongreso kompetencijai.

3. Visuotiniame Konfederacijos tikrųjų narių susirinkime sprendžiamojo balso teisę turi visi Konfederacijos tikrieji nariai. Vienas narys Konfederacijos narių susirinkime turi vieną balsą.

4. Visuotinis Konfederacijos tikrųjų narių susirinkimas šaukiamas ir sprendimai jame priimami Konfederacijos įstatų nustatyta tvarka.

12 straipsnis. Konfederacijos kongresas

1. Konfederacijos kongresas yra kolegialus Konfederacijos organas, turintis dalį Lietuvos Respublikos asociacijų įstatyme nustatytų visuotinio narių susirinkimo teisių.

2. Konfederacijos kongresas turi teisę:

1) rinkti (skirti) ir atšaukti Konfederacijos prezidiumą ar atskirus jos narius;

2) rinkti (skirti) ir atleisti Konfederacijos prezidentą ir viceprezidentus, nustatyti jų darbo sutarties būtinąsias sąlygas (darbo funkcijas ir darbo apmokėjimą). Kitas darbo sutarties su Konfederacijos prezidentu ir viceprezidentais sąlygas nustato, darbo sutarties sudarymą ir nutraukimą įformina Konfederacijos kongreso įgaliotas asmuo;

3) sudaryti profesinės etikos komisiją, revizijos komisiją, kitus Konfederacijos organus, kurių sudarymas (skyrimas) šiuo įstatymus ar Konfederacijos įstatais yra priskirtas Konfederacijos kongreso kompetencijai;

4) priimti ir keisti profesinės etikos kodeksą;

5) nustatyti Konfederacijos asocijuoto nario mokesčio (stojimo, narystės, narystės Konfederacijoje sustabdymo ir atnaujinimo administravimo) dydį ir mokėjimo tvarką;

6) nustatyti asocijuotų narių narystės Konfederacijoje pradžios, sustabdymo, atnaujinimo ir pasibaigimo tvarką;

7) tvirtinti Konfederacijos prezidiumo veiklos tikslus ir rezultatus (ataskaitą);

8) spręsti kitus klausimus, kurie Konfederacijos kongreso kompetencijai priskirti Konfederacijos įstatuose, taip pat tuos klausimus, kurie nepriskirti jokių kitų Konfederacijos organų kompetencijai, jeigu tai nėra valdymo organų funkcijos.

3. Konfederacijos kongresą sudaro deleguoti asocijuoti Konfederacijos nariai. Juos deleguoja kiekvienas Konfederacijos tikrasis narys. Kongreso narių skaičius apskaičiuojamas Konfederacijos įstatų nustatyta tvarka kiekvienam Konfederacijos tikrajam nariui atskirai, atsižvelgiant į jo atstovaujamų asocijuotų narių skaičių.

4. Konfederacijos kongreso posėdžiai šaukiami ir sprendimai juose priimami Konfederacijos įstatų nustatyta tvarka.

13 straipsnis. Konfederacijos prezidiumas

1. Konfederacijos prezidiumas yra kolegialus Konfederacijos valdymo organas.

2. Konfederacijos prezidiumą renka Konfederacijos kongresas. Konfederacijos prezidiumo narių skaičių, jo narių rinkimo ir atšaukimo tvarką nustato Konfederacijos įstatai. Konfederacijos prezidiumą sudaro Konfederacijos prezidentas ir prezidiumo nariai.

3. Be Civilinio kodekso ir Asociacijų įstatymo valdymo organui priskirtų funkcijų, Konfederacijos prezidiumas:

1) šaukia Konfederacijos tikrųjų narių visuotinius susirinkimus ir Konfederacijos kongreso posėdžius;

2) priima sprendimus dėl statybos inžinierių ir kitų tikrojo Konfederacijos nario dalyvių įrašymo į Konfederacijos asocijuotų narių sąrašą ir išbraukimo iš jo, asocijuotų narių narystės Konfederacijoje sustabdymo, atnaujinimo ir pasibaigimo, tvarko Konfederacijos narių sąrašą. Konfederacijos prezidiumas gali įpareigoti Konfederacijos direktorių tvarkyti Konfederacijos asocijuotų narių sąrašą;

3) skiria ir atleidžia Konfederacijos direktorių, nustato jo darbo sutarties sąlygas. Darbo sutarties su Konfederacijos direktoriumi sudarymą ir nutraukimą įformina Konfederacijos prezidiumo įgaliotas asmuo;

4) užtikrina informacijos apie Konfederacijos veiklą viešumą ir prieinamumą;

5) rengia ir Lietuvos Respublikos aplinkos ministrui tvirtinti teikia statybos inžinierių profesinės kvalifikacijos suteikimo, kompetencijų, būtinų vadovauti statybos pagrindinių sričių techninei veiklai, įvertinimo ir patvirtinimo, statybos inžinierių užsienio valstybėje turimos teisės pripažinimo, statybos proceso dalyvių kvalifikacijos tobulinimo tvarkas;

6) tvirtina Konfederacijos revizijos komisijos veiklos nuostatus;

7) tvirtina statybos inžinierių profesinės kvalifikacijos suteikimo ir kompetencijų, būtinų vykdyti statybos pagrindinių sričių techninę veiklą, patvirtinimo komisijų sudėtį ir veiklos nuostatus;

8) nustato skiriamų lėšų dydį Konfederacijos organų darbui organizuoti ir vykdyti. Nustato Konfederacijos administracijos darbuotojų atlyginimus.

4. Konfederacijos prezidiumas turi teisę:

1) gauti iš Konfederacijos tikrųjų ir asocijuotų narių informaciją, susijusią su jų profesine veikla;

2) dalyvauti rengiant teisės aktų, reglamentuojančių statybos inžinierių veiklą, projektus.

5. Konfederacijos prezidiumas gali turėti ir kitų Konfederacijos įstatuose nustatytų funkcijų ir teisių.

14 straipsnis. Konfederacijos prezidentas

1. Konfederacijos prezidentas yra vienasmenis Konfederacijos valdymo organas, renkamas Konfederacijos kongreso. Išrinkus Konfederacijos prezidentą, jis įgyja Konfederacijos prezidiumo pirmininko statusą. Konfederacijos prezidentu gali būti tik Konfederacijos tikrojo nario dalyvis.

2. Konfederacijos prezidentas:

1) reprezentuoja Konfederaciją valstybės, savivaldybių institucijose ir tarptautinėse organizacijose;

2) vadovauja Konfederacijos prezidiumui;

3) įgaliojus Konfederacijos prezidiumui, sudaro arba nutraukia darbo sutartis su Konfederacijos direktoriumi.

3. Konfederacijos prezidentas turi teisę:

1) gauti iš Konfederacijos narių informaciją, susijusią su Konfederacijos veikla;

2) dalyvauti rengiant teisės aktų, reglamentuojančių statybos inžinierių profesinę veiklą, projektus;

3) deleguoti dalį savo įgaliojimų viceprezidentams, Konfederacijos prezidiumo nariams.

4. Konfederacijos prezidentas gali turėti kitų Konfederacijos įstatuose nustatytų funkcijų ir teisių.

15 straipsnis. Konfederacijos direktorius

1. Konfederacijos direktorius yra vienasmenis Konfederacijos valdymo organas, skiriamas Konfederacijos prezidiumo.

2. Konfederacijos direktorius:

1) organizuoja Konfederacijos veiklą ir vadovauja administracijos darbui;

2) priima ir atleidžia iš darbo Konfederacijos darbuotojus;

3) atstovauja Konfederacijai santykiuose su kitais asmenimis;

4) sudaro sandorius Konfederacijos vardu;

5) įstatymų nustatyta tvarka teikia duomenis Juridinių asmenų registrui ir pranešimus Konfederacijos nariams apie esminius įvykius, užtikrina informacijos apie Konfederacijos veiklą viešumą ir prieinamumą;

6) vykdo Konfederacijos tikrųjų narių visuotinio susirinkimo, kongreso bei prezidiumo priimtus nutarimus;

7) Konfederacijos prezidiumo pavedimu sudaro ir atnaujina Konfederacijos narių sąrašus;

8) Lietuvos Respublikos įstatymų ir Konfederacijos įstatų nustatyta tvarka, rengia ir visuotinio Konfederacijos tikrųjų narių susirinkimo tvirtinimui teikia kiekvienų praėjusių finansinių metų Konfederacijos veiklos ataskaitą kartu su Konfederacijos metinių finansinių ataskaitų rinkiniu;

9) savarankiškai sprendžia kitus Konfederacijos veiklos klausimus, kurie nepriskirti Konfederacijos tikrųjų narių visuotinio susirinkimo, kongreso prezidiumo ar prezidento kompetencijai.

3. Konfederacijos direktorius turi teisę gauti iš Konfederacijos narių informaciją, susijusią su Konfederacijos veikla.

4. Konfederacijos direktorius gali turėti kitų Konfederacijos įstatuose nustatytų funkcijų ir teisių.

16 straipsnis. Konfederacijos profesinės etikos komisija

1. Konfederacijos profesinės etikos komisija yra kolegialus Konfederacijos organas, sudaromas Konfederacijos kongreso.

2. Konfederacijos profesinės etikos komisija, vadovaudamasi šiuo įstatymu, Konfederacijos įstatais, profesinės etikos kodeksu ir veiklos nuostatais, nagrinėja Konfederacijos narių, asmenų, kuriems suteikta statybos inžinieriaus profesinė kvalifikacija ar įvertinta ir patvirtinta kompetencija, būtina vadovauti statybos pagrindinių sričių techninei veiklai ar pripažinta teisė teikti statybos inžinieriaus paslaugas Lietuvoje, drausmės bylas dėl profesinės etikos kodekso pažeidimų.

3. Drausmės bylos, nurodytos šio straipsnio 2 dalyje, nenagrinėjamos tuo atveju, jeigu kreipimosi dėl drausmės bylos iškėlimo į Konfederaciją dieną nuo pažeidimo padarymo praėjo 5 metai, o jeigu pažeidimas yra tęstinis ar pasikartojantis – 5 metai nuo paskutinių pažeidimo veiksmų atlikimo dienos.

4. Konfederacijos profesinės etikos komisija gali turėti kitų Konfederacijos įstatuose nustatytų funkcijų ir teisių.

17 straipsnis. Konfederacijos revizijos komisija

1. Konfederacijos revizijos komisija yra kolegialus Konfederacijos organas, sudaromas Konfederacijos kongreso. Konfederacijos revizijos komisijos nariais negali būti Konfederacijos valdymo organų nariai, Konfederacijos administracijos darbuotojai, vykdantys finansines operacijas, lėšų ir materialinių vertybių apskaitą ir panašiai.

2. Konfederacijos revizijos komisijos funkcijas ir teises nustato Konfederacijos įstatai ir Konfederacijos revizijos komisijos darbo tvarkos nuostatai. Konfederacijos revizijos komisijos darbo tvarkos nuostatus tvirtina Konfederacijos kongresas.

18 straipsnis. Statybos inžinierių profesinės kvalifikacijos ir kompetencijų, būtinų vadovauti statybos pagrindinių sričių techninei veiklai, įvertinimo ir patvirtinimo komisijos

1. Statybos inžinierių profesinės kvalifikacijos ir kompetencijų, būtinų vadovauti statybos pagrindinių sričių techninei veiklai, įvertinimo ir patvirtinimo komisijos (toliau šiame straipsnyje – Komisijos) yra kolegialus Konfederacijos organas, priimantis sprendimus ir teikiantis išvadas Konfederacijai dėl statybos inžinierių profesinės kvalifikacijos suteikimo, ir kompetencijų, būtinų vadovauti statybos pagrindinių sričių techninei veiklai įvertinimo ir patvirtinimo, statybos inžinierių užsienio valstybėje jų turimos teisės pripažinimo, keitimo, papildymo, galiojimo apribojimo, galiojimo sustabdymo, galiojimo sustabdymo panaikinimo ar kitų poveikio priemonių taikymo, statybos proceso dalyvių kvalifikacijos tobulinimo. Komisijų sudėtį ir nuostatus tvirtina Konfederacijos prezidiumas.

2. Komisijų nariai priimdami sprendimus turi būti objektyvūs ir nešališki. Komisijos nariai privalo nusišalinti nuo sprendimų priėmimo, jeigu gali kilti interesų konfliktas.

3. Komisijų kompetencijos, jų sudarymo, narių bei pirmininkų skyrimo/atšaukimo tvarka, laikotarpis, kuriam Komisijos sudaromos, darbo apmokėjimo tvarka, jų veiklos uždaviniai, pareigos, teisės ir atsakomybė nustatomos Konfederacijos įstatuose ir Komisijų veiklos nuostatuose.

4. Komisijų posėdžiuose stebėtojų teisėmis turi teisę dalyvauti asmenys (toliau – stebėtojai), kuriuos skiria aplinkos ministras, visuotinis Konfederacijos tikrųjų narių susirinkimas ar Konfederacijos kongresas. Stebėtojai komisijos posėdžiuose dalyvauja patariamojo balso teise. Komisijos posėdžiuose dalyvausiantys stebėtojai privalo pasirašyti konfidencialumo pasižadėjimą ir nešališkumo deklaraciją. Stebėtojai balsavimo teisės neturi. Stebėtojų dalyvavimo komisijos posėdžiuose tvarka nustatoma Komisijų veiklos nuostatuose.

ŠEŠTASIS SKIRSNIS
KONFEDERACIJOS FINANSINĖ ATSKAITOMYBĖ, TURTAS IR PAJAMOS

19 straipsnis. Konfederacijos buhalterinė apskaita, finansinė atskaitomybė ir auditas

1. Konfederacijos finansinę apskaitą, jos organizavimą, tvarkymą ir finansinės atskaitomybės sudarymą nustato įstatymai ir kiti teisės aktai.

2. Konfederacijos auditas atliekamas, kai visuotinis Konfederacijos tikrųjų narių susirinkimas priima sprendimą jį atlikti ir išrenka audito įmonę. Auditas atliekamas teisės aktų, reglamentuojančių auditą, nustatytais atvejais ir tvarka.

20 straipsnis. Konfederacijos veiklos ataskaita

1. Konfederacijos direktorius turi parengti ir pateikti Konfederacijos narių susirinkimui ir Konfederacijos kongresui praėjusių finansinių metų metinių finansinių ataskaitų rinkinius, veiklos ataskaitą bei metinę ataskaitą. Metinė ataskaita yra vieša.

2. Konfederacijos veiklos ataskaitoje turi būti nurodyta:

1) informacija apie Konfederacijos veiklą įgyvendinant nustatytus veiklos tikslus;

2) gautos lėšos ir jų šaltiniai per finansinius metus;

3) informacija apie įsigytą ir perleistą ilgalaikį turtą per finansinius metus;

4) išlaidos per finansinius metus;

5) darbuotojų skaičius finansinių metų pradžioje ir pabaigoje.

3. Veiklos ataskaitoje gali būti ir kita Konfederacijos narių susirinkimo ir Konfederacijos kongreso nustatyta informacija.

21 straipsnis. Konfederacijos turtas ir pajamų šaltiniai

1. Konfederacijai nuosavybės teise gali priklausyti pastatai, transporto priemonės, įrenginiai ir kitas jų Konfederacijos įstatuose numatytai veiklai reikalingas turtas, kuris gali būti įgytas iš šio straipsnio 2 dalyje nustatytų pajamų šaltinių.

2. Konfederacijos pajamų šaltiniai:

1) nario mokesčiai, tiksliniai įnašai, įnašai atskiroms programoms ir projektams vykdyti;

2) gali būti valstybės biudžeto lėšos (įskaitant Europos Sąjungos struktūrinių fondų ir kitos tarptautinės finansinės paramos lėšas), valstybės pinigų fondų lėšos, savivaldybių biudžetų lėšos, skirtos specialiosioms programoms vykdyti;

3) fizinių ir juridinių asmenų neatlygintinai perduotos lėšos ir turtas;

4) palikimai, pagal testamentą tenkantys Konfederacijai;

5) kredito įstaigų palūkanos, mokamos už tose įstaigose saugomas lėšas;

6) kitos teisėtai gautos lėšos.

22 straipsnis. Konfederacijos pelno naudojimas

Konfederacijos gautas pelnas naudojamas Konfederacijos įstatuose nustatytiems veiklos tikslams siekti.

SEPTINTASIS SKIRSNIS
KONFEDERACIJOS STEIGIMAS, REORGANIZAVIMAS IR LIKVIDAVIMAS

23 straipsnis. Konfederacijos steigimas, reorganizavimas ir likvidavimas

1. Konfederaciją steigiančios Lietuvos statybos inžinierių sąjunga, Lietuvos statybos inžinierių sąjungos tikrieji nariai, Lietuvos žemėtvarkos ir hidrotechnikos inžinierių sąjunga ir Lietuvos statybos inžinierių asociacija iki 2025 m. birželio 1 d. sušaukia visuotinius narių susirinkimus, kuriuose priima sprendimus dėl Konfederacijos steigimo ir tapimo tikraisiais Konfederacijos nariais ir šių organizacijų narių tapimo Konfederacijos asocijuotais nariais.

2. Turėdamos visuotinių narių susirinkimų sprendimus, Konfederaciją steigiančios organizacijos pasirašo Konfederacijos steigimo sutartį ir parengia Konfederacijos įstatų projektą.

3. Konfederacija steigiama pakeičiant Lietuvos statybos inžinierių sąjungos pavadinimą ir įstatus.

4. Lietuvos žemėtvarkos ir hidrotechnikos inžinierių sąjunga, Lietuvos statybos inžinierių asociacija bei buvę Lietuvos statybos inžinierių sąjungos tikrieji nariai po įsteigimo tampa tikraisiais Konfederacijos nariais ir per 6 mėnesius nuo Konfederacijos įregistravimo pakeičia savo įstatus ir suderindamos su Konfederacijos įstatų nuostatomis.

5. Nuo Lietuvos statybos inžinierių konfederacijos įregistravimo momento visi Lietuvos žemėtvarkos ir hidrotechnikos inžinierių sąjungos, Lietuvos statybos inžinierių asociacijos ir Lietuvos statybos inžinierių sąjungos tikrųjų narių nariai tampa Konfederacijos asocijuotais nariais, įgyvendinę šio įstatymo 8 straipsnio 3 dalies įsipareigojimus, išskyrus stojimo mokesčio sumokėjimą, kuris šiuo atveju netaikomas.

5. Steigiamajame susirinkime pagal Konfederacijos įstatuose nustatytą tvarką tvirtinami Konfederacijos Kongreso nariai.

6. Konfederacija (Lietuvos statybos inžinierių sąjunga jos vardu) iki 2025 m. spalio 1 d. sušaukia Kongreso posėdį.

7. Konfederacija reorganizuojama ar likviduojama įstatymų nustatyta tvarka. Konfederacijos reorganizavimo ar likvidavimo atveju šiame įstatyme Konfederacijai nustatytos funkcijos perduodamos Vyriausybės įgaliotai institucijai ar įstaigai.

AŠTUNTASIS SKIRSNIS
BAIGIAMOSIOS NUOSTATOS

24 straipsnis. Įstatymo įsigaliojimas ir įgyvendinimas

1.	Šis įstatymas, išskyrus 23 straipsnį ir šio straipsnio 2 dalį, įsigalioja 2026 m. rugsėjo 1 d.

2.	Šio įstatymo 23 straipsnis ir šio straipsnio 2 ir 3 dalys įsigalioja
nuo 2025 m. sausio 1 d.

3. Lietuvos Respublikos Vyriausybė ar jos įgaliota institucija iki 2025 m. birželio 30 d. priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

Respublikos Prezidentas

Teikia Seimo nariai: